November | 2007 | Woestynsand tussen my tone
Het jy al van Emosionele Intelligensie gehoor?
Ek ook nie – maar ek het my sopas ingeskryf vir 'n Emosionele Intelligensie (vir juniors) kursus wat ons maatskappy volgende jaar gaan aanbied. Aanvanklik het ek gedink as jy emosioneel is en jy is intelligent, dan is jy emosioneel intelligent! Hehehe, toe nou nie! Ek kom ook agter so tussen die lyne deur in my werk dat hierdie emosionele intelligent-faktor 'n baie belangrike vereiste by Senior aanstellings is. Weet nie of dit net by ons maatskappy is nie – dalk is dit die nuwe "trend"?
Ek het so bietjie deur die "Alles-in-een-werkboek-vir-optimale-persoonlike-groei" geblaai en op die volgende afgekom!
Wat is emosionele intelligensie nou eintlik?
Dit is 'n tipe persoonlike en sosiale intelligensie wat die volgende behels:
die vermoë om jou eie gevoelens en dié van ander waar te neem, te herken, te verstaan en daarop te reageer (emosionele bewussyn);
om tussen verskillende gevoelens te onderskei en dit te kan benoem (emosionele geletterdheid);
die vermoë om jou gevoelens toepaslik te kan uitspreek en te kan beheer (emosionele beheer);
om na ander te kan luister, empatie met hull te hê en om sinvol te kommunikeer in terme van emosies en denke; en
om die inligting te gebruik om jou denke en optrede so te rig dat jy sinvol, gemotiveerd en doelgerig kan lewe (verstaan die verband tussen gevoelens, denke en gedrag)
En wat is die voordele van emosionele bedrewendheid?
Jy verkry emosionele selfbewussyn wat daartoe lei dat jy jou emosies kan herken; jy ken ook die oorsake van en verskil tussen gevoelens en optrede.
Dit is vir jou moontlik om 'n balans tussen die uitspreek en beheer van gevoelens te handhaaf.
Daar is 'n balans tussen jou denke en gevoelens.
Jy besef dat jy verantwoordelik vir jou eie gevoelens is.
Jy het empatie met die gevoelens van ander en kan dit verstaan.
Verbeterde kommunikasie en sosiale vaardighede lei tot gesonder verhoudings met ander persone
Jy beskik oor vaardighede om jouself te handhaaf en voorsiening te maak vir die bevrediging van jou eie behoeftes sonder om die regte van jou medemens nadelig te raak.
Dit is vir jou moontlik om doelwitte te stel wat jou lewe interessanter en meer doelgerig sal maak.
Emosionele bagasie kan agtergelaat word terwyl die toename in energie die nuwe JY in staat stel om nuwe ideale na te streef.
(Uit die Boek : Emosionele Intelligensie deur Drs Ronél le Roux en Rina de Klerk)
Blaas my om met 'n klein wit veertjie – net die inleiding tot hierdie werkboek het my alreeds slimmer gemaak. Die mini-me-sielkundige in my floreer op kursusse soos hierdie! "So watch out world" van volgende jaar af kyk ek julle fyn uit!! (LOL!)